ISBAĦ MINNHA Ta' ĠUŻI ABELA U għażilt Lilek għax int isbaħ minnha, u wiċċek ma jiqdiemx lanqas jindara, wiċċek dejjem żagħżugħ u ġdid, u jiena ridt nagħraf Lilek qabel nagħraf mara. U għaraft Lilek u ħlejt ħsiebi fuqek mhux għax kont nafek qabel, jew ħlomt bik, imm' għaliex kxiftli int il-ġmiel ta' wiċċek qabel ma kxiftli l-wiċċ ta' din jew dik, W issa li ddewwaqni bdejt il-ħlewwa ta' wiċċ il-qroll, t'għajnejn kbar kollha dija, tbissima li tkellimni, id li tagħfasni, ġisem mistur bis-sengħa tas-sbuħija… issa li bdejt turini l-ġmiel ta' tfajla, qed nara li mhuwiex ħlief dell sewdien tal-ġmiel tiegħek bla tarf. Sirt nifhem: ssa inqabbel dawl etern ma' dell fiż-żmien.